HU Az Európai Unió Hivatalos Lapja C 302/3

A Horvát Köztársaság gazdasági minisztériumának hirdetménye a szénhidrogének kutatására, feltárására és kitermelésére vonatkozó engedélyek megadásának és felhasználásának feltételeiről szóló 94/22/EK európai parlamenti és tanácsi irányelv 3. cikkének (2) bekezdése alapján

2014/C 302/03

A Horvát Köztársaság bejelentése a szárazföldi lelőhelyek szénhidrogén-állományának feltárására és kitermelésére vonatkozó engedélyek első pályázati fordulójáról

Gazdasági Minisztérium

A szénhidrogének feltárásáról és kitermeléséről szóló törvény

Szárazföldi lelőhelyekre vonatkozó pályázati forduló

A gazdasági minisztérium felkéri az érdekelteket, hogy nyújtsák be pályázatukat a horvát szárazföldi blokkokra vonatkozó engedélyekért. A Horvát Köztársaság fennhatósága alá tartozó szárazföldi területeken a szénhidrogének feltárása és kitermelése nemzeti engedélyhez, valamint az engedély megadása után létrejövő termelésmegosztási egyezményhez kötött. A kiválasztott pályázónak – amely lehet egyetlen jogalany vagy jogalanyok konzorciuma – biztosítani kell a szénhidrogén-feltárás jogát, és amennyiben kereskedelmi értékű felfedezésről tesz nyilatkozatot, közvetlenül, legfeljebb összesen 30 éves időtartamra koncessziót kell odaítélni számára.

Az ajánlat további részletei – beleértve az ajánlat tárgyát képező blokkokról készült jegyzékeket és térképeket, valamint az engedélyekre vonatkozó iránymutatást és a bennük szereplő feltételeket, továbbá a pályázat benyújtására vonatkozó teljes iránymutatást – megtalálhatók a Horvát Szénhidrogén-ügynökség (Croatian Hydrocarbons Agency) weboldalán: www.azu.hr Az illetékes hatóság a Gazdasági Minisztérium bányászati részlege, Ulica grada Vukovara 78, HR-10000 Zagreb, Horvát Köztársaság.

A pályázatokat egy 6 szárazföldi feltárási blokkból álló földrajzi területre vonatkozóan lehet benyújtani. A blokkok területét, mélységét és koordinátáit a pályázat szabályait tartalmazó átfogó tájékoztató határozza meg részletesen.

Az engedélyek odaítélésére javasolt időpont vagy időkorlát: A pályázatokat 2015. február 18-ig, helyi idő szerint 14:00 óráig kell benyújtani. Az engedélykiadás határideje 2015. május 18.

Kritériumok

1. A benyújtott pályázat általános minősége.

2. A pályázó műszaki, pénzügyi és szakmai kompetenciája.

3. Bármely olyan eset, amely során a pályázó egy korábbi engedély keretében, bármely országban, bármely formában végzett tevékenységét a hatékonyság vagy a felelős magatartás hiánya jellemezte.

4. A közbiztonságra, közegészségre, közlekedésbiztonságra, környezetvédelemre, a biológiai erőforrások védelmére és a művészi, történelmi vagy régészeti értéket képviselő nemzeti kincsek védelmére, valamint a létesítmények és a munkavállalók biztonságára és a szénhidrogén-források tervszerű kezelésére vonatkozó javaslatok.

5. A munka iránt mutatott általános elkötelezettség, valamint két feltárási fázisra (3 + 2 év) kiterjedően felajánlott anyagi ellenszolgáltatás, melynek mértékét a tervezett távolság/terület háromdimenziós felmérése és/vagy (adott esettől függően) háromdimenziós szeizmológiai felmérések, a kutatófúrások száma és más felmérések alapján becsülték fel.

6. A felajánlott aláírási bónusz (blokkonként legalább 1 400 000,00 HRK).

Megjegyzések

A pályázatot angol nyelven is be lehet nyújtani, ebben az esetben tartalmaznia kell horvát nyelvű fordítást is. A pályázóknak az átfogó pályázati tájékoztató iránymutatásait kell követniük, és az abban szereplő űrlapokat kell használniuk.